CELEX: 32016L2037
Language: lt
Date: 1479686400000
Title: 2016 m. lapkričio 21 d. Komisijos direktyva (ES) 2016/2037, kuria dėl didžiausio leidžiamojo aerozolių balionėlių slėgio ir dėl ženklinimo nuostatų suderinimo su Europos Parlamento ir Tarybos reglamento (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo nuostatomis iš dalies keičiama Tarybos direktyva 75/324/EEB (Tekstas svarbus EEE )

22.11.2016   
            
            
               LT
            
            
               Europos Sąjungos oficialusis leidinys
            
            
               L 314/11
            
         KOMISIJOS DIREKTYVA (ES) 2016/2037
   2016 m. lapkričio 21 d.
   kuria dėl didžiausio leidžiamojo aerozolių balionėlių slėgio ir dėl ženklinimo nuostatų suderinimo su Europos Parlamento ir Tarybos reglamento (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo nuostatomis iš dalies keičiama Tarybos direktyva 75/324/EEB
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1975 m. gegužės 20 d. Tarybos direktyvą 75/324/EEB dėl valstybių narių įstatymų, susijusių su aerozolių balionėliais, suderinimo (1), ypač į jos 5 straipsnį,
   kadangi:
   
               (1)
            
            
               Direktyvoje 75/324/EEB nustatytos aerozolių balionėlių pateikimo rinkai taisyklės. Joje suderinami aerozolių balionėlių saugos reikalavimai, įskaitant reikalavimus, susijusius su nominaliomis talpomis, pripildymu ir kitais pavojais dėl slėgio bei aerozolių balionėlių, kuriems taikoma ta direktyva ir kurie pateikiami rinkai laikantis tos direktyvos nuostatų, ženklinimo reikalavimai;
            
         
               (2)
            
            
               dėl pastarųjų metų technikos pažangos ir inovacijų labai patobulėjo aerozolių balionėliai, kuriuose yra inovatyvių nedegiųjų propelentų, daugiausia suslėgtųjų dujų, kaip antai azotas, suslėgtasis oras arba anglies dioksidas. Vis dėlto dėl dabartinio Direktyvoje 75/324/EEB nustatyto didžiausio leidžiamojo aerozolių balionėlių slėgio ribojamos galimybės tobulinti aerozolių balionėlius, kuriuose yra nedegiųjų propelentų, kadangi toks slėgio ribojimas neigiamai veikia tokių aerozolių purškimo veiksmingumą visą jų naudojimo laiką. Konkrečiau, dėl tokių aerozolių balionėlių slėgio nuostolio juos naudojant sumažėja galimybė tinkamai išnaudoti jų turinį ir jie gerokai blogiau veikia;
            
         
               (3)
            
            
               Komisijos direktyva 2008/47/EB (2) didžiausias leidžiamasis aerozolių balionėlių, kuriuose yra nedegiojo propelento, slėgis buvo padidintas nuo 12 iki 13,2 barų ir tai tuo metu buvo didžiausias leidžiamas slėgis, leidžiantis užtikrinti saugą. Vis dėlto, dėl tolesnės technikos pažangos ir inovacijų tą ribą galima pakeisti nepažeidžiant tokių aerozolių balionėlių saugos. Todėl, siekiant pagerinti tokių rinkai teikiamų aerozolių balionėlių purškimo intensyvumą ir kokybę, galima leisti iš naujo padidinti nustatytą ribą ir taip suteikti vartotojams platesnį pasirinkimą;
            
         
               (4)
            
            
               padidinus leidžiamąjį aerozolių balionėlių, kuriuose yra nedegiojo propelento, slėgį gamintojai turėtų didesnį pasirinkimą ir tuo pačiu galimybę įvairiau taikyti tokius aerozolių balionėlius. Todėl taip būtų sudarytos sąlygos kiek įmanoma labiau pereiti nuo degiųjų propelentų prie nedegiųjų, padidinti aerozolinių balionėlių efektyvumą ir aplinkos apsaugos veiksmingumą ir kartu užtikrinti dabartinį Direktyva 75/324/EEB nustatytą saugos lygį;
            
         
               (5)
            
            
               Europos Parlamento ir Tarybos reglamentu (EB) Nr. 1272/2008 (3) numatyta suderinti cheminių medžiagų ir mišinių klasifikavimą ir ženklinimą Sąjungoje. Nors Direktyvos 75/324/EEB ženklinimo nuostatos buvo suderintos su to reglamento nuostatomis Komisijos direktyva 2013/10/ES (4), siekiant atsižvelgti į vėlesnius Komisijos reglamentu (ES) Nr. 487/2013 (5) padarytus pakeitimus, būtinas tolesnis derinimas. Todėl tikslinga padidinti teisinį aiškumą ir Reglamentu (EB) Nr. 1272/2008 nustatytų ženklinimo reikalavimų atitikimą nenustatant jokių naujų įsipareigojimų;
            
         
               (6)
            
            
               todėl Direktyva 75/324/EEB turėtų būti atitinkamai iš dalies pakeista;
            
         
               (7)
            
            
               kadangi padidinus didžiausią leidžiamąjį aerozolių balionėlių, kuriuose yra nedegiųjų propelentų, slėgį gamintojams nesusidarytų papildomų įsipareigojimų, o tik suteiktų jiems daugiau galimybių naudojant nedegiuosius propelentus, pereinamojo laikotarpio nustatyti nebūtina;
            
         
               (8)
            
            
               būtina užtikrinti, kad naujasis teisės aktas visose valstybėse narėse būtų taikomas nuo tos pačios dienos, nepriklausomai nuo jo perkėlimo į nacionalinę teisę;
            
         
               (9)
            
            
               šioje direktyvoje nustatytos priemonės atitinka Direktyvos dėl aerozolių balionėlių derinimo su technikos pažanga komiteto nuomonę,
            
         PRIĖMĖ ŠIĄ DIREKTYVĄ:
   1 straipsnis
   Direktyvos 75/324/EEB pakeitimai
   Direktyvos 75/324/EEB priedas keičiamas taip:
   
               a)
            
            
               2.2 punktas pakeičiamas taip:
               „2.2.   Ženklinimas
               
               Nepažeidžiant Reglamento (EB) Nr. 1272/2008, ant kiekvieno aerozolių balionėlio turi būti įskaitomai ir nenutrinamai pažymėta:
               
                           a)
                        
                        
                           tais atvejais, kai aerozolių balionėlis pagal 1.9 punkto kriterijus klasifikuojamas kaip nedegus, signalinis žodis „Atsargiai“ ir kiti Reglamento (EB) Nr. 1272/2008 I priedo 2.3.1 lentelėje nurodyti 3 kategorijos aerozolių etikečių elementai;
                        
                     
                           b)
                        
                        
                           tais atvejais, kai aerozolių balionėlis pagal 1.9 punkto kriterijus klasifikuojamas kaip degus, signalinis žodis „Atsargiai“ ir kiti Reglamento (EB) Nr. 1272/2008 I priedo 2.3.1 lentelėje nurodyti 2 kategorijos degiųjų aerozolių etikečių elementai;
                        
                     
                           c)
                        
                        
                           tais atvejais, kai aerozolių balionėlis pagal 1.9 punkto kriterijus klasifikuojamas kaip ypač degus, signalinis žodis „Pavojinga“ ir kiti Reglamento (EB) Nr. 1272/2008 I priedo 2.3.1 lentelėje nurodyti 1 kategorijos degiųjų aerozolių etikečių elementai;
                        
                     
                           d)
                        
                        
                           tais atvejais, kai aerozolių balionėlis yra vartotojams skirtas produktas, Reglamento (EB) Nr. 1272/2008 IV priedo 1 dalies 6.1 lentelėje pateikta atsargumo frazė P102;
                        
                     
                           e)
                        
                        
                           visi kiti įspėjimai dėl naudojimo, kuriais vartotojai įspėjami apie specifinius produkto keliamus pavojus; jei prie aerozolių balionėlio pridedamos atskiros naudojimo instrukcijos, į pastarąsias taip pat turėtų būti įtraukti tokie įspėjimai dėl naudojimo.“
                        
                     
         
               b)
            
            
               3.1.2 punktas pakeičiamas taip:
               
                           „3.1.2.
                        
                        
                           50 °C temperatūroje slėgis aerozolių balionėlyje, priklausomai nuo dujų kiekio aerozolių balionėlyje, turi būti ne didesnis nei šioje lentelėje nurodytos vertės:
                           
                                       Dujų kiekis
                                    
                                    
                                       Slėgis 50 °C temperatūroje
                                    
                                 
                                       Suskystintosios dujos arba dujų mišinys, 20 °C temperatūroje ir esant standartiniam 1,013 barų slėgiui tampantys degiais.
                                    
                                    
                                       12 barų
                                    
                                 
                                       Suskystintosios dujos arba dujų mišinys, 20 °C temperatūroje ir esant standartiniam 1,013 barų slėgiui netampantys degiais.
                                    
                                    
                                       13,2 barų
                                    
                                 
                                       Suslėgtosios dujos arba ištirpintos dujos, 20 °C temperatūroje ir esant standartiniam 1,013 barų slėgiui netampančios degiomis.
                                    
                                    
                                       15 barų“
                                    
                                 
                     
         2 straipsnis
   Perkėlimas į nacionalinę teisę
   1.   Valstybės narės ne vėliau kaip 2017 m. gruodžio 12 d. priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.
   Tas nuostatas jos taiko nuo 2018 m. vasario 12 d.
   Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
   2.   Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstą.
   3 straipsnis
   Įsigaliojimas
   Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
   Ši direktyva skirta valstybėms narėms.
   
      Priimta Briuselyje 2016 m. lapkričio 21 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 147, 1975 6 9, p. 40.
   
      (2)  2008 m. balandžio 8 d. Komisijos direktyva 2008/47/EB, iš dalies keičianti Tarybos direktyvą 75/324/EEB dėl valstybių narių įstatymų, susijusių su aerozolių balionėliais, suderinimo, siekiant ją suderinti su technikos pažanga (OL L 96, 2008 4 9, p. 15).
   
      (3)  2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo (OL L 353, 2008 12 31, p. 1).
   
      (4)  2013 m. kovo 19 d. Komisijos direktyva 2013/10/ES, kuria iš dalies keičiama Tarybos direktyva 75/324/EEB dėl valstybių narių įstatymų, susijusių su aerozolių balionėliais, suderinimo, siekiant suderinti jos ženklinimo nuostatas pagal Europos Parlamento ir Tarybos reglamentą (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo (OL L 77, 2013 3 20, p. 20).
   
      (5)  2013 m. gegužės 8 d. Komisijos reglamentas (ES) Nr. 487/2013, kuriuo iš dalies keičiamas Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, siekiant jį priderinti prie technikos ir mokslo pažangos (OL L 149, 2013 6 1, p. 1).